Dag 56 - KiesKerk
Dag 56 – Daar is nie verlore kanse nie, net verlore dae
Maar Marta was baie bedrywig om alles klaar te maak. Sy kom toe daar staan en sê: "Here, hinder dit U nie dat my suster my alleen laat bedien nie? Sê sy moet my kom help!" Maar die Here antwoord haar: "Marta, Marta, jy is besorg en bekommerd oor baie dinge, maar net een ding is nodig. Maria het die beste deel gekies, en dit sal nie van haar weggeneem word nie" – Lukas 10:40-42.
Frank Sinatra sing: "I did it my way." Ek wil graag sing: "I did it God's way."
Moenie uitstel om vandag saam met die Here op sy pad te leef nie. Moenie die fout maak wat Marta gemaak het toe Jesus by hulle huis kom kuier het nie. Pleks dat sy, soos haar suster Maria, alles net so laat staan en dadelik aan sy voete gaan sit het, het Marta rondgeskarrel om die kos vir al die gaste reg te kry. Boonop was sy vies omdat haar suster aan Jesus se voete gaan sit het terwyl sy alleen moes kos maak. Gelukkig het Jesus haar vinnig reggehelp. Hy het vir haar gesê Maria het juis die regte deel gekies, wat nooit weer van haar af weggevat sou kon word nie.
Maria het reg gekies – vir Jesus. Sy het op die regte plek gaan sit – aan Jesus se voete. Sy het dit boonop betyds gedoen – sommer daar en dan. Die uitkoms? Die nuwe lewe, vir altyd. Daardie dag was Maria se beste dag ooit. Dit alles het begin met 'n besoek van Jesus wat sy nie deur haar vingers laat glip het nie.
Moenie saam met Marta rondskarrel wanneer Jesus kom kuier nie. Laat staan alles waarmee jy besig is, want jy weet nie of jy hierdie voorreg ooit weer sal beleef nie. Goddelike dae soos hierdie kruis jou pad nie aldag nie. Dae kom en gaan; kanse, dié is daar baie. Maar Goddelike dae, hulle kom net een dag op 'n slag.
Wis jou verlore dae vandag uit jou geheue, want van hulle is daar meer as genoeg op jou kerfstok. Begin deur van vandag af elke nuwe dag wat jy gratis en uit genade ontvang op die regte manier te beleef. Moenie vandag ook nog vermors nie. Leef dit deur Jesus as die eregas in jou lewe te verwelkom. En gaan sit aan sy voete om te luister.
Here, bewaar my daarvan om so besig te raak met goeie dinge, soos Marta met haar gasvryheid, dat ek die beste in die lewe mis – om by u voete te sit. Amen.
Wat beteken Hemelvaartdag vir speel en spanning?
Hemelvaartdag geniet nie dieselfde "status" in die kerklike jaar as, byvoorbeeld, Kersdag, Goeie Vrydag en Paassondag nie. Dis asof gelowiges dit nie ewe belangrik as die ander ag nie.
Tog is Hemelvaartdag ryk aan betekenis en troos. Hier bely gelowiges dat Jesus nou aan God die Vader se regterhand is. Dink maar aan Paulus se woorde in Kolossense 3:1: "Aangesien julle saam met Christus uit die dood opgewek is, moet julle strewe na die dinge daarbo waar Christus is, waar Hy aan die regterhand van God sit."
As jy die gebruik van "regterhand" in die Bybel nagaan, kom jy gou agter dat dit in die meeste gevalle met God se krag te doen het, met sy kragtige beskerming en kragtige versorging. Dis die aanduiding van 'n magsposisie. Hy is in beheer.
Hoor ook hier:
– "Maar van nou af sal die Seun van die mens aan die regterhand van die almagtige God sit" (Luk 22:69).
– "Maar Jesus Christus het één offer vir die sondes gebring en vir altyd aan die regterhand van God gaan sit" (Heb 10:12).
Dis van Hom wat ons in die Twaalf Artikels van die Christelike geloof bely: "Ek glo in Jesus Christus … wat opgevaar het na die hemel en sit aan die regterhand van God, die almagtige Vader …"
Voor Hom en in sy teenwoordigheid leef ons, speel ons en stres ons. Dis deel van ons troos dat ons in lewe en in dood nie aan onsself behoort nie, maar aan ons getroue Saligmaker (Heidelbergse Kategismus, Vraag en Antwoord 1).
Sal ons dan nie in sy teenwoordigheid speel – én dit geniet nie?
En sal ons dan nie, wanneer ons gespanne en vol stres is, uit sy teenwoordigheid moed skep en troos put nie?
Ons is immers nooit alleen nie. Die magtige Here, die regterhand-Here, is deur sy Gees in en by ons.
Klink hierdie woorde bekend?
"Ek sal dit nou-nou doen!"
"Nee, doen dit NOU!"
Nou-nou is een van daardie gevaarlike woorde wat ons gebruik as ons dink dit wat ons nou eerder wil doen, is belangriker as wat ons nou moet doen. Gewoonlik maak dit nie so erg saak nie, maar sommige dinge is wel belangriker. Die probleem is dat nou-nou 'n gewoonte raak, en dan mis ons dinge wat nou moet gebeur. Soms sê ons ook vir God "nou-nou", maar God vra dat ons altyd reg sal wees om NOU tyd en aandag aan Hom te gee.
– Hoe maak jy seker jy maak elke dag spesiale tyd om alleen by God te wees?
– Watter gewoontes kan jy aanleer om God deel van jou hele lewe te maak?
Probeer vandag oefen om die hele tyd by God te wees en met Hom oor alles te praat. Dink jy soms hardop in jou kop oor iets? Eintlik praat ons die hele tyd met onsself in ons kop. Probeer vandag met God gesels, in plaas van met jouself, elke keer wanneer jy oor iets moet nadink of 'n besluit moet neem.